Keskusta jyllää Ruokolahdella, paitsi nuorten keskuudessa.

Tämä selvisi Kirkonkylän koulun nuorisovaalissa, jossa 3.–9. luokkien oppilaat saivat äänestää mieleistään presidenttiehdokasta.

Viime perjantaina järjestetyissä presidentinvaalien varjovaaleissa annettiin kaikkiaan 222 hyväksyttyä ääntä.

Ylivoimainen voittaja oli Sauli Niinistö 75 prosentin ääniosuudella.

Toiseksi kiri perussuomalaisten Laura Huhtasaari 7,9 prosentin ääniosuudella ja kolmanneksi kansanliikkeen ehdokas Paavo Väyrynen (4,4 %).

”En odottanut tällaista”

Kaikki muut ehdokkaat saivat sentään edes yksittäisiä ääniä.

Huomionarvoista on se, että keskustan ehdokas Matti Vanhanen jätettiin varjovaaleissa nollille. Hän ei saanut nuorilta ainuttakaan ääntä.

Tulos on erikoinen, sillä keskusta on vanhastaan Ruokolahden valtapuolue. Viimeksi kevään 2017 kuntavaaleissa keskusta rohmusi 42 prosenttia annetuista äänistä.

Keskustan kunnallisjärjestön puheenjohtaja Mirja Henttonen on Matti Vanhasen surkeasta tuloksesta ihmeissään. Kaikki muut ehdokkaat saivat sentään edes yksittäisiä ääniä, hän toteaa.

— En odottanut tällaista tulosta. Ihmetyttää, että Paavo Väyrynenkin meni ohi, Henttonen sanoo.

Vanhanen torstaina Ruokolahdelle

Sauli Niinistö nuorten äänistä 75 prosenttia.

Pitkän linjan kunnallispoliitikko ei osaa suoralta kädeltä arvioida, mistä keskustan presidenttiehdokkaan huono menestys nuorten parissa johtuu.

Henttosen mielestä keskustan mainonta on ollut varsin näyttävää. Vanhanen on näkynyt myös televisiossa. Toisaalta on täysi arvoitus, miten aktiivisesti nuoret seuraavat vaalitenttejä, hän pohtii.

— Ehkä Vanhanen ei ole ollut viime aikoina niin paljon julkisuudessa kuin Väyrynen. Ehkä hän ei ole erottunut joukosta. Oletan, että oikeissa vaaleissa Vanhanen pärjää paremmin.

Henttonen muistuttaa Vanhasen saapuvan Ruokolahdelle tänään torstaina. Vanhanen on tavattavissa S-marketin aulassa kello 18–18.30.

Tässä Ruokolahden varjovaalin tulokset:

1. Sauli Niinistö (kansanliike), 172 ääntä / 75,1% äänistä.

2. Laura Huhtasaari (PS), 18 / 7,9%

3. Paavo Väyrynen (kansanliike), 10 /4,4%

4. Pekka Haavisto (vihr.), 9 / 3,9%

5. Tuula Haatainen (SDP), 7 / 3,1%

6. Nils Torvalds (RKP), 5 / 2,2%

7. Merja Kyllönen (VAS) 1 / 0,4%

8. Matti Vanhanen (kesk.) 0 / 0,0%